Anexa nr.2

la Ordinul Ministerului Finanțelor

nr.\_\_\_\_ din \_\_\_\_\_\_\_\_\_\_\_\_\_\_\_ 2018

**REGULAMENT**

**privind modul de completare a Declaraţiei persoanei fizice**

**cu privire la impozitul pe venit (Formularul CET18)**

**PREVEDERI GENERALE**

1. Dreptul de a prezenta Declaraţia persoanei fizice cu privire la impozitul pe venit (în continuare – *Declaraţie*) îl au toţi contribuabilii.
2. Declaraţia se prezintă obligatoriu în două exemplare de către persoanele fizice rezidente (pentru veniturile ce constituie obiect al impunerii în baza legislaţiei fiscale în condiţiile prevăzute la art.83 alin.(2) lit.a) şi b) din Codul fiscal) şi/sau de către persoanele fizice nerezidente (pentru veniturile obţinute de către acestea pe teritoriul Republicii Moldova în baza art.71 din Codul fiscal). Pentru etapa II a perioadei fiscale 2018 obligația prezentării Declarației survine în temeiul prevederilor art.49 din Legea pentru punerea în aplicare a titlurilor I și II ale Codului fiscal nr.1164-XIII din 24 aprilie 1997.
3. Declaraţia poate fi completată atît pe suport de hîrtie, cît şi în mod electronic. Declaraţia prezentată pe suport de hîrtie se completează cu cerneală sau cu pixul, înscriind cu majuscule, citeţ şi corect, datele prevăzute de formular. Corectarea informaţiei în Declaraţie se efectuează prin depunerea unei Declaraţii corectate, în modul şi în termenul prevăzut de art.188 din Codul fiscal. Declaraţia prezentată în mod electronic se completează utilizînd resursele informaționale disponibile în Sistemul informațional al Serviciului Fiscal de Stat, în modul prevăzut de instrucţiunile întocmite de acesta.
4. În Declarație se indică sursele de venit impozabile în conformitate cu prevederile Codului fiscal nr.1163-XIII din 24 aprilie 1997 şi ale Legii pentru punerea în aplicare a titlurilor I şi II ale Codului fiscal nr.1164-XIII din 24 aprilie 1997 (în continuare – *legislaţie fiscală*).
5. Suma veniturilor se indică în Declarație în lei şi bani, conform modelului: XXX,YY, unde XXX este partea întreagă (în lei) a valorii, iar YY – partea zecimală (banii pînă la sutimi de unitate).
6. Perioada fiscală se indică prin codificarea perioadei fiscale pentru care se prezintă Declaraţia – codul ZZZZ, unde ZZZZ este anul calendaristic pentru care se prezintă Declarația, iar pentru impozitul pe venit pentru anul 2018 etapa II a perioadei fiscale începînd cu 1 octombrie pînă la 31 decembrie 2018.
7. Termenul de prezentare a Declarației pentru contribuabilii din categoriile **A1, A3** şi **A5** este cel stabilit la art.83 alin.(4) din Codul fiscal, pentru persoanele din categoria **A2** – pînă în ultima zi de lucru ce precedă ziua plecării, iar pentru persoanele din categoria **A4** – cel stabilit la art.74 alin.(4) din Codul fiscal.
8. Declaraţia se prezintă la orice Serviciu Fiscal de Stat, indiferent de domiciliul contribuabilului.

**Secţiunea întîi**

**Informaţie generală**

**Categoria persoanei fizice A**

1. Categoria persoanei fizice se indică prin bifarea căsuţei corespunzătoare cu semnul ,,V”.
2. Poziţia **A1** se bifează de către persoanele fizice care sînt cetăţeni ai Republicii Moldova, cu excepţia categoriilor specificate la poziţia **A2.**
3. Poziţia **A2** se bifează de către cetăţenii Republicii Moldova care intenţionează să-şi schimbe domiciliul din Republica Moldova în altă ţară.
4. Poziţia **A3** se bifează de alte categorii de persoane fizice, cu excepţia celor expres prevăzute.
5. Poziţia **A4** se bifează de către cetăţeanul străin care este stabilit, în scopuri fiscale, ca persoană nerezidentă a Republicii Moldova/apatrid (inclusiv se află la odihnă sau la învăţătură, este persoană cu statut diplomatic sau consular ori membru al familiei unei asemenea persoane, colaborator al unei organizaţii internaţionale sau membru al familiei unui asemenea colaborator). În rubrica ,,Cetăţenia (rezidenţa)” se indică ţara specificată în actul de identitate (paşaportul) nerezidentului ori ţara unde acesta îşi are reşedinţa în scopuri fiscale, dacă aceasta este diferită de ţara indicată în actul de identitate (paşaport).
6. Poziţia **A5** se bifează de cetăţeanul străin care se consideră rezident în scopuri fiscale (art.5 pct.5 din Codul fiscal), adică persoana care se află în Republica Moldova cel puţin 183 de zile pe parcursul anului fiscal sau are domiciliul permanent în Republica Moldova (inclusiv dacă se află la tratament, la odihnă, la învăţătură sau în deplasare peste hotare, precum şi persoana cu funcţii de răspundere a Republicii Moldova aflată în exerciţiul funcţiunii peste hotare). În rubrica “Cetăţenia” se indică ţara specificată în actul de identitate (paşaportul) nerezidentului.

**Datele de identificare ale contribuabilului B**

1. Numele **B1,** prenumele **B2** şi codul fiscal al contribuabilului **B4** se completează în baza datelor indicate în documentul de identitate (buletin de identitate sau, în lipsa acestuia, un alt act care confirmă identitatea persoanei fizice – paşaport, adeverinţă de naştere etc.).

Codul fiscal al contribuabilului cetăţean al Republicii Moldova reprezintă codul personal indicat pe versoul buletinului de identitate (IDNP). În lipsa buletinului de identitate, drept cod fiscal serveşte seria şi numărul paşaportului sau adeverinţei de naştere a contribuabilului ori numărul de identitate din alte documente de identitate decît buletinul (de exemplu Forma F-9 etc.).

Codul fiscal al cetăţeanului străin, considerat rezident în scopuri fiscale, este identic cu numărul actului eliberat de autoritatea naţională care certifică dreptul la şedere sau numărul actului lui de identitate.

Codul fiscal al contribuabilului cetăţean străin reprezintă codul de identitate din paşaportul acestuia, iar în lipsa acestuia – seria şi numărul paşaportului.

1. În poziţia **B3** se indică domiciliul sau reşedinţa persoanei fizice. Domiciliul indicat la poziţia dată trebuie să corespundă cu domiciliul efectiv al contribuabilului ce a bifat categoriile **A1-A3**, indicat în anexa la buletinul de identitate sau în oricare alt document de identitate ce autentifică domiciliul contribuabilului. Domiciliul persoanei fizice (potrivit art.30 din Codul civil al Republicii Moldova) este locul unde aceasta îşi are locuinţa permanentă sau principală. Se consideră că persoana îşi păstrează domiciliul atîta timp cît nu şi-a stabilit un alt domiciliu. Reşedinţa persoanei fizice, potrivit art.30 din Codul civil, este locul unde aceasta îşi are locuinţa temporară sau secundară. În lipsă de reşedinţă, persoana este considerată că domiciliază la locul unde se găseşte. În rubrica dată, persoana specificată la categoriile **A4** şi **A5** va indica locul aflării în Republica Moldova, preluat din permisul de şedere sau din alt act ce atestă identitatea persoanei fizice nerezidente (rezidente în scopuri fiscale) sau apatride.
2. În cazul în care se utilizează scutirea pentru soţie/soţ şi/sau pentru persoana întreţinută, la poziţia **B5** se indică codul fiscal al soţiei/soţului contribuabilului, iar la poziţia **B6** – codul fiscal al persoanelor aflate la întreţinerea contribuabilului, pe baza datelor indicate în documentul de identitate (buletin de identitate, paşaport, adeverinţă de naştere sau alte documente ce confirmă identitatea persoanei), în modul stabilit de art.34 şi 35 din Codul fiscal.
3. Datele de contact înscrise la poziţia **B7**, telefonul şi e-mailul, sînt informaţii confidenţiale şi vor fi utilizate de către Serviciul Fiscal de Stat exclusiv pentru a lua legătura cu contribuabilul în cazul în care apar neclarităţi referitor la datele înscrise în formularul Declaraţiei (urmînd a fi indicate cele utilizate mai frecvent) şi/sau pentru diseminarea informaţiei utile pentru contribuabil (la solicitare).

Căsuţa de la poziţia ,,Diseminarea mesajelor (cu caracter fiscal)” se bifează în cazul în care persoana fizică doreşte să se aboneze la mesaje cu caracter fiscal, emise de Serviciul Fiscal de Stat.

Necompletarea poziţiei **B7** nu generează aplicarea sancţiunilor prevăzute în art.260 alin.(3) din Codul fiscal.

**Secţiunea a doua**

**Calculul obligaţiei fiscale pentru rezidentul Republicii Moldova**

**Veniturile personale ale persoanelor fizice rezidente C**

1. La completarea poziţiilor privind venitul brut şi impozitul pe venit reţinut la sursa de plată se utilizează informaţiile eliberate de plătitorii veniturilor, care conţin date privind veniturile obţinute de depunătorul Declaraţiei şi impozitul reţinut la achitarea acestora, sau alte documente ce confirmă recepţionarea venitului sau reţinerea impozitului pe venit. Veniturile impozabile obţinute pe parcursul anului fiscal sînt supuse declarării indiferent de faptul dacă acestea sînt sau nu confirmate prin documentele respective.
2. La poziţia **C1** se indică suma veniturilor obţinute sub formă de salariu şi suma impozitului pe venit reţinut din acesta. Pentru persoana străină, stabilită ca rezident în scopuri fiscale, la rubrica dată se indică cuantumul total al veniturilor sub formă de salariu şi al impozitului pe venit reţinut pentru întreaga perioadă fiscală de raportare, obţinute atît din surse aflate în Republica Moldova, cît şi din surse aflate în afara acesteia pentru activitatea desfăşurată în Republica Moldova, indiferent de momentul în care aceasta a obţinut statutul de rezident în scopuri fiscale, în cazul în care acordurile internaţionale încheiate între Republica Moldova şi ţara unde îşi are domiciliul persoana dată nu prevăd altfel.
3. La poziţia **C2** se indică suma venitului impozabil sub formă de creştere de capital, care se determină în baza compartimentului **K** ,,Calculul creşterii sau pierderilor de capital”. În **col.3** ,,Suma venitului brut obţinut” se reflectă suma de la poziţia **K8**, iar în **col.4** ,,Suma impozitului pe venit care a fost reţinut la sursa de plată” – suma impozitului reţinut din plăţile îndreptate în favoarea persoanei fizice rezidente pentru înstrăinarea activului (activelor) de capital.
4. La poziţia ,,Venitul obţinut din surse aflate în afara Republicii Moldova” **C3** se indică suma venitului din investiţii **C3.1**, inclusiv suma venitului sub formă de dividende **C3.1.1** şi suma venitului financiar **C3.2**, inclusiv suma venitului sub formă de dobîndă **C3.2.1** şi suma venitului sub formă de royalty (redevenţă) **C3.2.2**. La compartimentul ,,Impozitul pe venit reţinut la sursa de plată” se indică suma impozitului pe venit reţinut din veniturile din investiţii şi financiare, dar nu mai mult decît suma impozitului ce s-ar fi reţinut dacă asupra unui astfel de venit ar fi aplicate cotele de impunere naţionale, ţinînd cont şi de prevederile acordurilor internaţionale încheiate între Republica Moldova şi ţara unde se află sursa venitului (art.82 din Codul fiscal).
5. La poziţia **C4** se indică suma altor venituri, calificate ca fiind impozabile în baza legislaţiei fiscale şi pasibile reflectării în Declaraţie, care nu au fost trecute expres în alte poziţii ale compartimentului **C**, şi impozitul pe venit reţinut din plăţile îndreptate în favoarea persoanelor fizice care au obţinut aceste venituri.
6. La poziţia **Total C5 col.3** se indică suma totală a veniturilor obţinute, iar la poziţia **Total C5 col.4** se indică suma totală a impozitului pe venit reţinut din veniturile îndreptate în favoarea persoanelor fizice ce au obţinut aceste venituri, prin însumarea valorilor din poziţiile **C1 + C2 + C3 + C4**.

**Scutirile D**

1. Compartimentul **D** se completează doar de către persoanele fizice rezidente.
2. La poziţia **D1** se indică suma scutirii personale la care contribuabilul are dreptul potrivit art.33 alin.(1) din Codul fiscal.
3. La poziţia **D2** se indică suma scutirii personale majorate la care contribuabilul are dreptul în cazul în care întruneşte condiţiile enumerate în art.33 alin.(2) din Codul fiscal.
4. La poziţia **D3** se indică suma scutirii utilizate pentru soţ/soţie, cu condiţia că soţul/soţia nu beneficiază de scutire personală (art.34 alin.(1) din Codul fiscal).
5. La poziţia **D4** se indică suma scutirii utilizate pentru soţ/soţie majorată, cu condiţia că soţul/soţia nu beneficiază de scutirea personală majorată (art.34 alin.(2) din Codul fiscal).
6. La poziţia **D5** se indică suma scutirilor la care are dreptul contribuabilul pentru fiecare persoană întreţinută. Scutirea pentru persoanele întreţinute se acordă cu respectarea cerinţelor prevăzute în art.35 alin.(2) din Codul fiscal. În cazul în care la întreţinere sînt mai multe persoane, scutirea respectivă se va înmulţi la numărul acestora.
7. La poziţia **D6** se indică suma scutirilor pentru persoanele întreținute cu dizabilități în urma unei afecțiuni congenitale sau din copilărie, persoanele cu dizabilități severe și accentuate. Scutirea pentru persoanele întreţinute se acordă cu respectarea cerințelor prevăzute în art.35 alin.(2) din Codul fiscal. În cazul în care la întreținere sînt mai multe persoane, scutirea respectivă se va înmulți la numărul acestora.
8. La poziţia **Total scutiri D7** se indică suma totală a scutirilor, prin însumarea valorilor din poziţiile (**D1 sau D2) + (D3 sau D4) + (D5 + D6)**.

**Deducerile E**

1. La poziţia **E1** se precizează suma primelor de asigurare obligatorie de asistenţă medicală, reflectate în informaţia privind veniturile calculate şi achitate în folosul persoanei fizice şi privind impozitul pe venit reţinut din aceste venituri, eliberată de către angajator sau agentul economic care a efectuat plăţi în folosul persoanei fizice, pînă la 1 martie a anului fiscal următor anului de gestiune. În cazul în care persoana fizică achită prima de asigurare obligatorie de asistenţă medicală în sumă fixă în mod individual, la poziţia dată se indică valoarea primei achitate în sumă fixă pentru perioada de gestiune.
2. La poziţia **E2** se precizează suma contribuţiei individuale de asigurări sociale, reflectate în informaţia privind veniturile calculate şi achitate în folosul persoanei fizice şi privind impozitul pe venit reţinut din aceste venituri, eliberată de către angajator sau agentul economic care a efectuat plăţi în folosul persoanei fizice, pînă la 1 martie a anului fiscal următor anului de gestiune. În cazul în care persoana fizică achită contribuţia de asigurări sociale stabilită în sumă fixă în mod individual, la poziţia dată se indică valoarea contribuţiei achitate în sumă fixă pentru perioada de gestiune.
3. La poziţia **E3** se indică alte deduceri decît cele indicate în poziţiile anterioare. De exemplu, la poziţia dată se indică suma plătită atît de către persoana fizică, cît şi de către angajator în numele unei persoane fizice pe parcursul anului în fondul nestatal calificat de pensii.
4. La poziţia **Total deduceri E4** se indică suma totală a deducerilor prin însumarea valorilor din poziţiile **E1 + E2 + E3**.
5. Suma totală a scutirilor şi deducerilor poziţia **DE** se determină prin însumarea valorilor din poziţiile **D7 + E4**.

**Calculul impozitului pe venit F**

1. La poziţia **F1** se indică venitul impozabil pînă la constatarea sumei donaţiilor mijloacelor băneşti în scopuri fiscale, care se determină prin diminuarea valorii totale a venitului obţinut cu suma scutirilor şi deducerilor permise în scopuri fiscale (**Total venituri** **C5 col.3** – Suma totală a scutirilor şi deducerilor **DE**, în limitele stabilite în art.33-36 din Codul fiscal).
2. La poziţia **F2** se indică suma donaţiei mijloacelor băneşti acordate efectiv.
3. La poziţia **F3** se indică suma veniturilor sub formă de donaţie a mijloacelor băneşti constatate în scopuri fiscale (se indică valoarea pozitivă obţinută din diferenţa (**F2- F1**).
4. La poziţia **F4** se indică suma venitului impozabil, care se determină prin însumarea venitului impozabil pînă la constatarea sumei donaţiilor mijloacelor băneşti în scopuri fiscale **F1** cu suma veniturilor constatate sub formă de donaţie a mijloacelor băneşti constatate în scopuri fiscale **F3.**
5. La poziţia **F5** se precizează suma impozitului pe venit conform cotelor în vigoare pe perioada declarată pentru persoanele fizice rezidente, care se determină prin aplicarea la venitul impozabil indicat la poziţia **F4** a cotelor de impozitare pentru perioada declarată, stabilite în art.15 lit.a) din Codul fiscal.
6. La poziţia **F6** se indică suma impozitului pe venit pasibil reflectării în fişa personală a contribuabilului **F5 – C5 col.4.**
7. La poziţia **F7** se indică suma impozitului pe venit achitat de sine stătător pe parcursul anului de către persoana fizică.
8. La poziţia **F8** se indică suma impozitului pe venit ce urmează a fi achitată la buget, care se apreciază ca diferenţa poziţiilor **F6-F7**. Se completează în cazul în care rezultatul diferenţei este pozitiv.
9. La poziţia **F9** se precizează suma reţinută/achitată în plus a impozitului pe venit, care reprezintă rezultatul negativ din diferenţa poziţiilor **F6-F7**, dar fără indicarea semnului ,,-” (minus).

**Secţiunea a treia**

**Calculul obligaţiei fiscale pentru persoana fizică nerezidentă**

**Veniturile personale ale persoanelor fizice nerezidente H**

1. La estimarea obligaţiilor aferente impozitului pe venit obţinut de către persoanele fizice nerezidente în scopuri fiscale în Republica Moldova se va ţine cont de prevederile art.70 şi 71 din Codul fiscal.
2. La poziţia **H1** se indică suma venitului sub formă de salariu şi/sau facilităţi acordate de angajator, obţinute din activitatea desfăşurată conform contractului individual de muncă, altor contacte civile – venituri specificate în art.71 lit.n) şi o) din Codul fiscal.
3. La poziţia **H2** se indică suma venitului impozabil obţinut din operaţiunile de leasing, din darea în arendă sau în subarendă, din locaţiune sau din uzufructul proprietăţii aflate în Republica Moldova, prevăzute în art.71 lit.k) din Codul fiscal.
4. La poziţia **H3** se indică suma venitului impozabil sub formă de creştere de capital (art.71 lit.c) din Codul fiscal), care se determină în baza compartimentului **K** ,,Calculul creşterii sau pierderilor de capital”. La **col.3** ,,Suma venitului brut obţinut” se reflectă suma de la poziţia **K8**, iar la **col.4** ,,Suma impozitului pe venit reţinut la sursa de plată” – suma impozitului reţinut din plăţile îndreptate în favoarea nerezidentului pentru înstrăinarea activului (activelor) de capital.
5. La poziţia **H4** se indică suma venitului sub formă de dobînzi obţinut pentru creanţele statului ori ale unui rezident sau nerezident care dispune de o reprezentanţă permanentă în Republica Moldova, dacă asemenea dobînzi sînt cheltuieli ale reprezentanţei permanente (art.71 lit.f) din Codul fiscal) şi suma impozitului pe venit reţinut din acestea.
6. La poziţia **H5** se indică venitul sub formă de royalty obţinut de la un rezident sau nerezident care dispune de o reprezentanţă permanentă în Republica Moldova, dacă acest venit constituie cheltuieli ale reprezentanţei permanente (art.71 lit.j) din Codul fiscal) şi suma impozitului pe venit reţinut din acesta.
7. La poziţia **H6** se indică alte venituri obţinute de persoana fizică nerezidentă în Republica Moldova, cu excepţia venitului obţinut din dividende, calificate ca fiind impozabile în baza legislaţiei fiscale şi pasibile reflectării în Declaraţie, care nu au fost trecute expres în alte poziţii, şi impozitul pe venit reţinut din plăţile îndreptate în favoarea persoanelor fizice ce au obţinut aceste venituri.
8. La poziţia **H8** se indică suma venitului sub formă de dividende obţinut, inclusiv cele sub formă de acţiuni sau cote-părţi plătite de un agent economic rezident (art.71 lit.e) din Codul fiscal) şi suma impozitului pe venit reţinut din acestea.

**Calculul impozitului pe venit al persoanei fizice nerezidente J**

1. La poziţia **J1** se indică suma impozitului pe venit determinată prin aplicarea cotelor stabilite la art.91 alin.(1) pct.1) din Codul fiscal.
2. La poziţia **J2** se indică suma impozitului pe venit pasibil reflectării în fişa personală a contribuabilului (**J1 – H7 col.4**).
3. La poziţia **J3** se indică suma impozitului pe venit achitat de sine stătător în perioada declarată.
4. La poziţia **J4** se indică suma impozitului pe venit spre plată (se completează în cazul în care rezultatul diferenţei este pozitiv **J2 – J3**.
5. La poziţia **J5** se indică suma impozitului pe venit achitată/reţinută în plus, care reprezintă rezultatul negativ din diferenţa poziţiilor **J2 – J3**, dar fără indicarea semnului ,,-” (minus).

**Secţiunea a patra**

**Calculul creşterii sau pierderii de capital K**

1. La poziţia **K1** se indică codul activului de capital*,* conform codificării prezentate la această poziţie.
2. La poziţia **K2** se indică codul tipului de înstrăinare a activului de capital, conform codificării prezentate la această poziţie.
3. La poziţia **K3** se precizează suma încasată ca rezultat al înstrăinării activului de capital sau suma constatată în scopuri fiscale (art.40 alin.(2) din Codul fiscal).
4. La poziţia **K4** se indică data efectuării operaţiunii.
5. La poziţia **K5** se indică suma bazei valorice ajustate (majorată sau micşorată), care se determină conform art.42 din Codul fiscal.
6. La poziţia **K6** se indică suma creşterii de capital, care reprezintă diferenţa pozitivă dintre valoarea indicată la poziţia **K3** a oricărui cod de activ de capital şi valoarea **K5** corespunzătoare **K3 – K5**.
7. La poziţia **K7** se reflectă suma pierderii de capital, care reprezintă diferenţa negativă dintre valoarea indicată la poziţia **K3** a oricărui cod de activ de capital şi valoarea **K5** corespunzătoare **K3 – K5**.
8. La poziţia **K8** se reflectă suma impozabilă a creşterii de capital, care se determină prin aplicarea coeficientului de 20% la rezultatul obţinut din diferenţa dintre indicatorii **K6-K7**. Valoarea în cauză urmează a fi transferată în poziţia **C2 col.3** sau **H3 col.3**, după caz.

**Secţiunea a cincea**

**Facultativă**

**Desemnarea procentuală M**

1. Tabelul urmează a fi completat de persoanele fizice care doresc să direcţioneze anual un cuantum stabilit la art.152 din Codul fiscal din suma impozitului pe venit calculat anual la buget către asociaţiile obşteşti, fundaţiile şi instituţiile private înregistrate în Republica Moldova care desfăşoară activităţi de utilitate publică în conformitate cu art.30 din Legea cu privire la asociaţiile obşteşti, cu condiţia că acestea îşi desfăşoară activitatea timp de cel puţin un an pînă la solicitarea înregistrării în lista menţionată la alin.(4) şi cultele religioase şi părţile componente ale acestora înregistrate în Republica Moldova care desfăşoară activităţi sociale, morale, culturale sau de caritate, cu condiţia că acestea îşi desfăşoară activitatea timp de cel puţin un an pînă la solicitarea înregistrării în lista menţionată la alin.(4), dacă nu au datorii la bugetul public naţional pentru perioadele fiscale anterioare.
2. Contribuabilul semnează declaraţia şi indică data prezentării acesteia. Primirea declaraţiei se confirmă de organul fiscal prin ştampila cu antet şi prin semnătura funcţionarului care a primit declaraţia.